Predkladacia správa

Ministerstvo financií SR predkladá návrh zákona, ktorým sa mení a dopĺňa zákon č. 359/2015 Z. z. o automatickej výmene informácií o finančných účtoch na účely správy daní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“). Predloženým návrhom zákona sa transponuje smernica Rady (EÚ) 2023/2226 zo 17. októbra 2023, ktorou sa mení smernica Rady 2011/16/EÚ o administratívnej spolupráci v oblasti daní (Ú. v. EÚ L, 2023/2226, 24. 10. 2023), tzv. smernica DAC8 (ďalej len „smernica (EÚ) 2023/2226“), ktorá nadväzuje na súbežnú prácu v rámci Organizácie pre hospodársku spoluprácu a rozvoj (OECD) a vychádza zo schváleného medzinárodného štandardu pre automatickú výmenu informácií o kryptoaktívach (rámec CARF) a rozšírenia rozsahu pôsobnosti spoločného štandardu oznamovania (CRS). Smernica (EÚ) 2023/2226 taktiež v definičnej oblasti vo veľkej miere využíva reguláciu týkajúcu sa poskytovateľov služieb kryptoaktív upravenú v nariadení Európskeho parlamentu a Rady (EÚ) 2023/1114 z 31. mája 2023 o trhoch s kryptoaktívami a o zmene nariadení (EÚ) č. 1093/2010 a (EÚ) č. 1095/2010 a smerníc 2013/36/EÚ a (EÚ) 2019/1937 (Ú. v. EÚ L 150, 9. 6. 2023).

Cieľom návrhu je zvýšenie daňovej transparentnosti a získanie významného zdroja informácií pre finančnú správu na zabezpečenie kontroly plnenia daňových povinností v oblasti dane z príjmov nadväzne na dosiahnuté príjmy z kryptoaktív. Návrh zákona obsahuje rozšírenie rozsahu automatickej výmeny o informácie o kryptoaktívach a rozšírenie rozsahu pôsobnosti automatickej výmeny o finančných účtoch aj na elektronické peniaze a digitálne meny centrálnych bánk. Zavádza sa povinnosť pre oznamujúcich poskytovateľov služieb kryptoaktív oznamovať finančnej správe informácie o kryptoaktívach využívaných na platobné a investičné účely v súvislosti s používateľmi kryptoaktív. Finančná správa ako príslušný orgán Slovenskej republiky bude tieto informácie vymieňať s príslušnými orgánmi členských štátov Európskej únie a zmluvných štátov podľa medzinárodnej dohody, ktorou je Dohovor o vzájomnej pomoci v daňových záležitostiach.

V čl. II sa mení a dopĺňa zákon č. 78/1992 Zb. o daňových poradcoch a Slovenskej komore daňových poradcov v znení neskorších predpisov, v ktorom sa upravuje rozsah povinnosti zachovávať mlčanlivosť pri výkone činnosti daňového poradcu nadväzne na úpravy smernice (EÚ) 2023/2226, rozsudok Súdneho dvora Európskej únie vo veci C-623/22 Belgian Association of Tax Lawyers a i. v. Premier ministre/Eerste Minister a odporučenia OECD z partnerského hodnotenia (peer review) Slovenskej republiky pre účely výmeny informácií na požiadanie v zmysle medzinárodného štandardu.

V čl. III sa mení a dopĺňa zákon č. 442/2012 Z. z. o medzinárodnej pomoci a spolupráci pri správe daní v znení neskorších predpisov, kde sa v súlade so smernicou (EÚ) 2023/2226 rozširuje automatická výmena cezhraničných záväzných stanovísk aj na stanoviská vydané vymedzenej skupine fyzických osôb, reflektuje sa rozsudok Súdneho dvora Európskej Únie vo veci C-694/20 Orde van Vlaamse Balies v kontexte automatickej výmeny informácií o cezhraničných opatreniach týkajúcich sa daňovo-plánovacích schém ako aj rozsudok Súdneho dvora Európskej únie vo veci C-623/22 Belgian Association of Tax Lawyers a i. v. Premier ministre/Eerste Minister a posilňujú sa pravidlá oznamovania a zasielania daňového identifikačného čísla (DIČ) v záujme podpory jeho širšieho využívania na európskej aj medzinárodnej úrovni.

Návrh zákona má pozitívno-negatívne vplyvy na štátny rozpočet a podnikateľské prostredie, pozitívny vplyv na informatizáciu spoločnosti a nemá sociálne vplyvy, vplyv na životné prostredie, vplyv na služby verejnej správy pre občana, a ani vplyv na manželstvo, rodičovstvo a rodinu.

Predkladaný návrh zákona je v súlade s Ústavou Slovenskej republiky,  
s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Dátum účinnosti sa navrhuje 1. januára 2026, okrem čl. III bodov 15, 19 a 27, ktoré nadobúdajú účinnosť 1. januára 2028 a čl. III bodu 8, ktorý nadobúda účinnosť 1. januára 2030.

Návrh zákona nie je predmetom vnútrokomunitárneho pripomienkového konania.

Predkladaný návrh zákona bol predmetom medzirezortného pripomienkového konania, v ktorom bolo vznesených 87 pripomienok, z toho 2 zásadné.

Návrh zákona sa predkladá na rokovanie Legislatívnej rady vlády Slovenskej republiky bez rozporov.